**Jegyzőkönyv**

**Nagykovácsi Nagyközség Önkormányzat**

**Oktatási, kulturális, sport, turisztikai és környezetvédelmi bizottság nyílt üléséről**

Az ülés helye:  **Öregiskola Közösségi Ház és Könyvtár**

Az ülés időpontja: **2017. május 22. (hétfő) 17 óra 15 perc**

**Meghívottak:** Fodor Attila elnök, Bánóczi Margit, Honti Zoltán, Dr. Klein Katalin, Kropkó Péter, Szabó Orsolya, Gerlóczyné Furulyás Katalin, Kiszelné Mohos Katalin polgármester, Szemesy Barbara alpolgármester, Dr. Fegyveres-Fiskál Gábor alpolgármester, Gerely Gábor képviselő, Dr. Szabó András Lajos képviselő, Tegzes Endre képviselő, Papp István jegyző, dr. Halmosi-Rokaj Odett aljegyző, Györgyi Zoltán főépítész, Grégerné Papp Ildikó osztályvezető, Pócsi Laura és Wouters Krisztina, kérelmezők az 1. napirendi ponthoz

**Megjelentek:** Fodor Attila elnök*,* Bánóczi Margit, Honti Zoltán, dr. Klein Katalin, Szabó Orsolya, Gerlóczyné Furulyás Katalin, Kiszelné Mohos Katalin polgármester, Tegzes Endre képviselő, Szemesy Barbara alpolgármester, Papp István jegyző, dr. Halmosi-Rokaj Odett aljegyző, Györgyi Zoltán főépítész, Grégerné Papp Ildikó osztályvezető, Pócsi Laura és Wouters Krisztina, kérelmezők az 1. napirendi ponthoz, Kissné Szalay Erzsébet jegyzőkönyvvezető

*Az ülés előtt kiosztásra kerültek az 1. napirendi ponthoz kapcsolódó anyagok.*

**Fodor Attila elnök:** Köszöntöm a bizottság tagjait, polgármester asszonyt. A bizottság ülését megnyitom. Megállapítom, hogy a bizottságból 6 fő jelen van, a bizottság határozatképes. Van-e kérdés, hozzászólás a napirendhez? Nincs, akkor szavazásra teszem fel a mai ülés napirendjét a meghívó szerint. Indítható a szavazás.

**Megállapítom, hogy Nagykovácsi Nagyközség Önkormányzat Oktatási, kulturális, sport, turisztikai és környezetvédelmi bizottsága jelen lévő 6 tagja 6 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**OKTATÁSI, KULTURÁLIS, SPORT, TURISZTIKAI ÉS KÖRNYEZETVÉDELMI BIZOTTSÁGA**

**15/2017. (V. 22.) HATÁROZATA**

**Tárgy: Nagykovácsi Nagyközség Önkormányzat Oktatási kulturális, sport, turisztikai és környezetvédelmi bizottság 2017. május 22-i ülésének napirendje**

Nagykovácsi Nagyközség Önkormányzat Oktatási, kulturális, sport, turisztikai és környezetvédelmi bizottsága úgy dönt, hogy 2017. május 22-i ülésén az alábbi napirendet tárgyalja:

1. **Döntés a Vadgesztenye Waldorf Egyesület kérelméről E – 72**
2. **A Képviselő-testület 2017. év II. félévi munka- és üléstervének meghatározása E – 68**

**Határidő:** azonnal

**Felelős:** OKB elnök

**1. napirendi pont**

**Döntés a Vadgesztenye Waldorf Egyesület kérelméről**

**Fodor Attila elnök:** A napirendi pont előterjesztője polgármester asszony. Előadó Grégerné Papp Ildikó osztályvezető asszony. Polgármester asszony kért szót.

**Kiszelné Mohos Katalin polgármester**: Csak annyit szeretnék elmondani elöljáróban, hogy a kérelmezők is itt vannak az ülésen, ha kérdés van, tőlük is lehet tájékoztatást kérni.

**Fodor Attila elnök:** Köszönöm. Átadom a szót osztályvezető asszonynak, hogy röviden ismertesse az előterjesztést.

**Grégerné Papp Ildikó osztályvezető:** *Röviden ismertette az előterjesztést.*

**Fodor Attila elnök**: Köszönöm. Kérdezem, hogy van-e kérdés, javaslat?

**Honti Zoltán**: Szeretnék rövid szünetet kérni, hogy a most kiosztásra került dokumentumokat átolvashassam.

*Fodor Attila elnök rövid szünetet rendelt el.*

**Fodor Attila elnök**: Folytatjuk ülésünket.

**Kiszelné Mohos Katalin polgármester**: Csak kiegészítésül szeretném elmondani, hogy az előterjesztésben három helyszínjavaslat szerepel. Ezek mindegyikére készült egy bérleti díjra vonatkozó értékbecslés, ez került most kiosztásra. E szerint a református templom mögötti részre 120 Ft/m2/hó a bérleti díj, a Telki úti háromszög alakú telekre 80 Ft/m2/hó a bérleti díj, a Gerecse utcaira pedig 60 Ft/m2/hó a bérleti díj. Mivel mindenképpen 1000 m2-ről van szó, ezért az értékbecslés alapján 120.000, 80.000, illetve 60.000 Ft/hó a bérleti díj összege. Fontos azt tudni, hogy mivel nemzeti vagyonról van szó, ennél kevesebbért nem adhatja bérbe a Képviselő-testület.

**Szabó Orsolya**: Jó lenne megkérdezni a kérelmezőket is, mert azon túl, hogy gazdasági érdekekről van szó, biztosan mindenki szívesen hallana arról, hogy ők miben gondolkodnak, milyen terveik, céljaik vannak. Azt azért hozzáfűzném, hogy én mindig nagyon örülök, amikor ilyen kezdeményezések vannak. Nagykovácsiban rengeteg gyerek születik, most ugyan egy hullámvölgy van, azonban vélhetőleg a beköltözők aránya miatt nőni fog a születésszám.

**Pócsi Laura**: Köszönjük a lehetőséget. Egy éve kezdtük el az óvodát alapítani, amikor azzal szembesültünk, hogy a Waldorf óvodába nem férünk be. Elkezdtünk érdeklődni, hogy a településen mekkora lenne az érdeklődés egy ilyen óvoda iránt. A Waldorf óvodák úgy szoktak megalakulni, hogy jelentős szülői bázis társul hozzá. Jelenleg 30 érdeklődő/támogató család van. Ez azt jelenti, hogy nagyon megnövekedett az alternatív pedagógiák iránt az érdeklődés, és ez nem csak Nagykovácsira igaz, hanem Nagykovácsi egész vonzáskörzetére is. Az óvoda, amelyben gondolkodunk, mindenképpen egy nyitott intézmény lenne, amely együttműködik a mostani óvodával is. Rengeteget dolgozunk rajta, hogy megteremtsük a jogi hátterét mind anyagi, mind pedig fizikai szinten. Épületet is nagyon sokat kerestünk a településen. Nagyon sok kiadó épület van, azonban egy óvoda engedélyeztetéséhez az épületnek rengeteg feltételnek kell megfelelnie, ezért nehéz dolgunk van. Az épület megteremtése a legnehezebb feladat, de bízunk abban, hogy ez a bizonyos konténer óvoda jó megoldás lesz.

**Fodor Attila elnök**: Köszönöm. Az előterjesztésben a három helyszínt vizsgálva én a református templom melletti részt kizárnám. A másik két helyszínt ideálisnak érzem. A határozati javaslatban a helyszín kiválasztásán kívül szerepel a havi bérleti díj összege is, arról is határozhatunk.

**Szabó Orsolya**: Azt gondolom, hogy a Zsíroshegyen lévő háromszög alakú terület pedagógus szemmel nézve kiválóan alkalmas óvoda létesítésére, hiszen ott van a közelben a Csillagfürt játszótér, ott van egy sportpálya, amelyek nyitott terek. Esetlegesen előfordulhat, hogy amennyiben az óvodát felépítik, nem biztos, hogy tudnak hozzá azonnal egy játszóteret készíteni, bár a Waldorf pedagógiát ismerve kevésbé szükséges épített játszótér a számukra. De ott van a közelben Zsíroshegynek minden olyan természetvédelmi területe, amit nagyon jól fognak tudni használni. Ha visszaemlékszünk, az önkormányzati óvodának egykor létezett ott egy tagintézménye. A Zsíroshegyen rengetegen laknak, nagyon sok a fiatal, kisgyerekes család. Nem tudom, hogy az említett 30 család honnan tevődik össze, de én azt gondolom, hogy ez a helyszín kiválóan alkalmas lehet. Valószínűleg ugyanilyen szempontok alapján alkalmas lenne a kőkereszt melletti terület is, de azt gondolom, hogy az talán önkormányzati gazdasági szempontokat nézve másra is alkalmas lehet.

**dr. Klein Katalin**: Hosszan gondolkodtam, hogy hozzászóljak-e a támogatás kérdéséhez. Az én gyerekem is Waldorf óvodába járt Solymárra. Ismerem a Waldorf-os szülői közösséget. Én nem a pedagógiai módszer ellen vagyok, hanem mint képviselő az önkormányzat vagyonáért aggódom leginkább. Pontosan azért, mert amit én ismerek, ott önerőből, szülői támogatással tudta megoldani a saját elképzelései és ötletei alapján az óvoda, mint ahogy itt Nagykovácsiban is így működik a Waldorf óvoda. Úgy gondolom, hogy elköteleződünk megint egy olyan irányba, ami támogatandó, csak nem tudom, hogy mennyire a teljes közösség érdekeit szolgálja. A Waldorf pedagógia egy szegmense a számtalan egyéb pedagógiai irányzatnak. Csak a véleményemet mondtam el. Azt szeretném még megkérdezni, hogy a támogató 30 családból mennyi a nagykovácsi.

**Pócsi Laura**: Mind a 30 család nagykovácsi. És még azt szeretném hozzátenni, hogy jelenleg Solymáron is próbálnak egy ilyen óvodát alapítani, és hasonló problémákba ütköznek, mint mi.

**dr. Klein Katalin:** A másik, hogy most, amikor kicsit hullámvölgyben van a születési szám, érdemes elgondolkodni ezen a támogatáson.

**Kiszelné Mohos Katalin polgármester**: Azt gondolom, hogy itt nem feltétlenül a pedagógia a lényeg. Az mindenképpen fontos, hogy elismert, elfogadott pedagógiai módszerről van szó. De itt a mi döntésünket nem feltétlenül ez alapozza meg, hanem például az, hogy így esetlegesen a Kispatak óvodában nem lesznek majd olyan nagy létszámú csoportok amiatt, hogy nyílik még egy óvoda, akkor már egész Nagykovácsi érdekét képviseltük. A másik, hogy piaci alapon bérbe adunk számukra egy területet, tehát mi nem támogatást adunk az óvodának. Ez nagyon fontos szempont.

**Szabó Orsolya**: A Kispatak óvoda jelenlegi alapító okirata 360 főre szól, de erről tudni kell, hogy ez egy 20 %-kal megemelt gyermeklétszámot takar. A csoportok működhetnének 25 fővel, amiről mindenki tudja, hogy a minőségi nevelésnek az alapja az is, hogy egy pedagógusra hány gyerek jut. Akár ebben is lehet segítség egy új intézmény alapítása, ami az önkormányzatnak nem pénzébe kerül, hanem esetlegesen pénzt hoz.

**dr. Klein Katalin**: Itt 5 plusz 1 évről van szó, de egy ilyen intézmény a 6 év letelte után is nagy valószínűséggel itt fog maradni. Tehát én hosszú távon gondolkodtam, amikor felvetettem az előbbi gondolatokat.

**Kiszelné Mohos Katalin polgármester**: Azt el kell mondani, hogy az 5 plusz 1 év alatt szeretnének végleges megoldást találni. A konténer óvodát nem végleges megoldásnak szánják. De ahhoz, hogy elindíthassák, fel kell mutatniuk 5 évre szólóan a megoldást. Természetesen az egyéb költségek, a közművek bevezetése is a leendő óvodát terheli majd, illetve a környezet rendbetétele sem az önkormányzat, hanem az óvoda feladata lesz.

**Fodor Attila elnök**: Éreztem Klein Katalin aggódását, és értem, hogy mi az, ami elgondolkodtatta, ugyanakkor polgármester asszony is megerősített abban, hogy az 5 év leteltét követően, ha az óvoda úgy dönt, hogy ott szeretne maradni, akkor még mindig eladhatja az önkormányzat azt a területet piaci alapon számukra. Ez egy indulás lenne, addig is ennek a területnek, ami egy kissé elhanyagolt, lenne gazdája. Az 5 év leteltét követően lehet majd dönteni a továbbiakról.

**Kiszelné Mohos Katalin polgármester**: Arról még nem beszéltünk, hogy az 5 plusz 1 év mit jelent. Abban az esetben 5 plusz 1 év, ha esetlegesen nem sikerülne idén minden engedélyt megszerezni, akkor ne okozzon problémát a megszabott 5 év biztosítása. A másik, hogy én javasolnám, hogy esetleg tegyen javaslatot a bérleti díjra is a bizottság, mert a Pénzügyi bizottság a jelek szerint nem lesz határozatképes, és jó lenne, ha a Képviselő-testület elé konkrét javaslat kerülne.

**Fodor Attila elnök**: Akkor javaslom, hogy határozzunk a területről és a bérleti díjról is. Az elhangzottak alapján én a Gerecse és Völgy utca közötti területet javaslom, 60.000 Ft/hó bérleti díjért. Akkor a határozati javaslatot ezzel a kiegészítéssel teszem fel szavazásra. Indítható a szavazás.

**Megállapítom, hogy Nagykovácsi Nagyközség Önkormányzat Oktatási, kulturális, sport, turisztikai és környezetvédelmi bizottsága jelen lévő 6 tagja 4 igen, 2 tartózkodással az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**OKTATÁSI, KULTURÁLIS, SPORT, TURISZTIKAI ÉS KÖRNYEZETVÉDELMI BIZOTTSÁGA**

**16/2017. (V. 22.) HATÁROZATA**

**Tárgy: Döntés a Vadgesztenye Waldorf Egyesület kérelméről**

Nagykovácsi Nagyközség Önkormányzat Oktatási, kulturális, sport, turisztikai és környezetvédelmi bizottsága javasolja a Képviselő-testületnek, hogy 5+1 éves időtartamra a Vadgesztenye Waldorf Egyesülettel a Nagykovácsi belterület 2160 helyrajzi számon nyilvántartott önkormányzati tulajdonban lévő ingatlan 1 000 m2 alapterületű ingatlanrészére óvoda létesítése céljából bérleti szerződést kössön. A bérleti díjat havi 60 000 Ft + Áfa összegben határozza meg.

A Képviselő-testület felhatalmazza a polgármestert és a jegyzőt a szükséges lépések megtételére, a bérleti szerződés aláírására.

**Határidő**: azonnal

**Felelős**:Polgármester

**2. napirendi pont**

**A Képviselő-testület 2017. év II. félévi munka- és üléstervének meghatározása**

**Fodor Attila elnök:** A napirendi pont előterjesztője polgármester asszony. Előadó jegyző úr. Átadom a szót, hogy röviden ismertesse az előterjesztést.

**Papp István jegyző:** *Röviden ismertette az előterjesztést.*

**Fodor Attila elnök:** Köszönöm. Kérdezem, hogy van-e kérdés, hozzászólás.

**dr. Klein Katalin:** Az I. félévi munkatervben szerepelt a környezetvédelmi rendeletünk módosítása. Mi az oka annak, hogy a II. féléviben nem szerepel, pedig még nem tárgyalta a testület.

**Papp István jegyző**: Szándékosan nincsen benne. Szeretnénk még az első félévben napirendre tűzni, mivel van már olyan téma, ami miatt rendkívüli ülést kell majd összehívni valószínűleg. Várjuk a Kormányhivatal álláspontját, és rendkívüli ülésre visszük majd be a testület elé még a nyár előtt. Részünkről teljes mértékben elő van készítve.

**Fodor Attila elnök**: Köszönöm. Van-e további kérdés, hozzászólás? Úgy látom nincs. Akkor szavazzunk a határozati javaslatról. Indítható a szavazás.

**Megállapítom, hogy Nagykovácsi Nagyközség Önkormányzat Oktatási, kulturális, sport, turisztikai és környezetvédelmi bizottsága jelen lévő 6 tagja 6 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**OKTATÁSI, KULTURÁLIS, SPORT, TURISZTIKAI ÉS KÖRNYEZETVÉDELMI BIZOTTSÁGA**

**17/2017. (V. 22.) HATÁROZATA**

**Tárgy: Döntés a Képviselő-testület 2017. év II. félévi munka- és üléstervéről**

Nagykovácsi Nagyközség Önkormányzat Oktatási, kulturális, sport, turisztikai és környezetvédelmi bizottsága javasolja a Képviselő-testületnek a mellékletben foglalt 2017. év II. félévi munkaterv elfogadását.

**Határidő:** azonnal

**Felelős**: Polgármester, Jegyző

**Fodor Attila elnök**: Köszönöm. Kérdezem, hogy van-e további kérdés, hozzászólás,

**Gerlóczyné Furulyás Katalin**: Egy, a bizottságunk által nem tárgyalt napirendi ponthoz, a Remeteszőlős Önkormányzatával kötendő feladatellátási szerződés kapcsán szeretnék egy információt megosztani. Azt tudjuk, hogy az általunk javasolt összeget nem fogadták be. Remeteszőlős Önkormányzata viszont 1.200 ezer Ft-ot kap ennek a feladatnak az ellátására, ez az un. garantált normatíva. Kérem, hogy a későbbi tárgyalások során ezt vegye figyelembe a testület.

**Fodor Attila elnök**: Köszönöm a kiegészítést. Mivel több hozzászólást nem látok, a bizottság ülését 17 óra 55 perckor lezárom. Köszönöm a részvételt.

K.m.f.

Fodor Attila Bánóczi Margit

elnök tag